section_heading: Farmakokinetski podaci
paragraph_text: Pantoprazol se brzo apsorbira i maksimalna plazmatska koncentracija se postiže već nakon prve doze od 40 mg. Prosječno, maksimalne serumske koncentracije su otprilike 2-3 µg/ml i traju 2 i pol sata nakon primjene. Nakon nekoliko ponovljenih doza te koncentracije se i ustaljuju. Terminalno poluvrijeme eliminacije iznosi 1 sat. Volumen distribucije jest 0,15 L/kg, a klirens iznosi oko 0,1 L/sat/kg. Za sada je zabilježeno samo nekoliko slučajeva usporavanja eliminacije. Zbog specifične aktivacije unutar parijetalnih stanica, eliminacijsko poluvrijeme ne korelira s karakterističnim dugotrajnim učinkom. Farmakokinetika pantoprazola ne varira nakon jedne ili više ponovljenih doza. Plazmatska kinetika pantoprazola je linearna i nakon oralne i nakon intravenske primjene. Apsolutna bioraspoloživost iznosi 77%. Usporedno uzimanje hrane ili antacida nema učinka na bioraspoloživost pantoprazola.<br> Vezanje pantoprazola na proteine plazme iznosi 98%. Pantoprazol se skoro isključivo metabolizira preko jetre. Eliminacija preko bubrega predstavlja glavni put eliminacije pantoprazola i njegovih metabolita (80%). Glavni metabolit u plazmi i urinu jest desmetilpantoprazol, koji je konjugiran sa sulfatom. Poluvrijeme eliminacije glavnih metabolita je oko 1,5 sati, duže nego samog pantoprazola.